Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
10. januára 2002
K materiálu č. 6926/2001
K bodu č. 1	
     

S T A N O V I S K O

k návrhu poslancov Národnej rady Slovenskej republiky na vydanie zákona o životnom partnerstve dvoch osôb rovnakého pohlavia a o zmene a doplnení niektorých zákonov (zákon o životnom partnerstve)    

I.
Návrh zákona o životnom partnerstve dvoch osôb rovnakého pohlavia a o zmene a doplnení niektorých zákonov (zákon o životnom partnerstve) predkladá na rokovanie vlády SR skupina poslancov NR SR.
                                                                  II.                                                                  
Cieľom návrhu je právna úprava zväzkov osôb rovnakého pohlavia.
                                                                  III.
Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a nepatrí ani medzi priority odporúčané v Bielej knihe.
                                                                  IV.
Sekcia Inštitút pre aproximáciu práva zaujíma k návrhu nasledujúce stanovisko:
Postavenie osôb s homosexuálnou orientáciou podlieha úprave práva Európskej únie a to na úrovni primárnej i sekundárnej legislatívy. Osobitne problematika inštitútu registrovaného partnerstva je predmetom úpravy rezolúcií Európskeho parlamentu a tiež odporúčaní Parlamentného zhromaždenia Rady Európy.
Primárna legislatíva: 
Druhého októbra 1997 bola podpísaná Amsterdamská zmluva, ktorá dopĺňa Zmluvu o Európskej únii a Zmluvu o založení Európskeho spoločenstva. Článok 13 Amsterdamskej zmluvy uvádza, že rada môže na návrh komisie a po konzultácii s Európskym parlamentom jednomyseľným uznesením prijať opatrenie na boj proti diskriminácii založenej (okrem iného) na sexuálnej orientácii. Amsterdamská zmluva je vôbec prvou medzinárodnou zmluvou, ktorá obsahuje termín sexuálna orientácia. V rámci štruktúry zmluvy je článok 13 zaradený medzi zásady, na ktorých je Európska únia vybudovaná.
Sekundárna legislatíva:
Smernica rady 2000/78/EC z 27 novembra 2000 zakladajúca všeobecný rámec pre rovnaké zaobchádzanie v zamestnaní a zárobkovej činnosti zaväzuje členské štáty aby prijali legislatívu, ktorá zakazuje diskrimináciu na základe sexuálnej orientácie. Smernica má byť transponovaná do roku 2003. 
Európsky parlament prijal niekoľko rezolúcií, ktoré sa bezprostredne dotýkajú práv homosexuálov.
- Rezolúcia o rovnakých právach pre homosexuálov a lesbické ženy v Európskych spoločenstvách A3-0028/94 z 8. februára 1994.
Parlament v rezolúcii okrem iného vyzýva členské štáty aby:
- zrušili všetky predpisy ktoré kriminalizujú, alebo diskriminujú sexuálne aktivity medzi osobami rovnakého pohlavia,
- aplikovali rovnaký vek (age of consent) pre legálny homosexuálny a heterosexuálny pohlavný styk,
- ukončili nerovné zaobchádzanie s homosexuálne orientovanými osobami v oblasti sociálneho zabezpečenia, práva adopcie, dedičského práva a trestného práva,
- iniciovali spolu s organizáciami združujúcimi lesbické ženy  a homosexuálnych mužov kampane ktorých cieľom je boj proti všetkým formám spoločenskej diskriminácie homosexuálov.
 Ďalej parlament vyzýva komisiu, aby pripravila návrh odporúčania, ktoré okrem iného umožní homosexuálnym párom registráciu ich partnerstva, ktoré bude garantovať rovnaké práva ako tie , ktoré vyplývajú z manželstva. 
- Rezolúcia o rovnakých právach pre homosexuálov a lesbické ženy v Európskych spoločenstvách B4-0824 a 0852/98 zo 17. septembra 1998
v tejto rezolúcii parlament vyzýva komisiu aby v rámci negociačných rokovaní brala do úvahy dodržiavanie ľudských práv homosexuálnych ľudí v kandidátskych krajinách
- Rezolúcia Európskeho parlamentu o rešpektovaní ľudských práv v Európskej únii (1998 – 1999) A5-0050/2000 zo 16. marca 2000
v časti „Životný štýl a druhy vzťahov“, parlament vyzýva členské štáty aby pre rodiny s jedným rodičom, nezosobášené páry a páry ľudí rovnakého pohlavia garantovali rovnaké práva aké sú priznané tradičným párom a rodinám predovšetkým v oblasti daňového práva, práva sociálneho zabezpečenia a finančného práva.
V prípade že sa tak ešte nestalo, parlament vyzýva , aby členské štáty zmenili svoju legislatívu s cieľom právnej úpravy mimomanželského spolužitia bez ohľadu na pohlavie. Parlament zároveň zdôrazňuje nevyhnutnosť rýchleho pokroku v otázke vzájomného uznávania rozličných spôsobov právne  upravených spôsobov mimomanželského spolužitia i manželstva medzi osobami rovnakého pohlavia.
Postavením homosexuálov sa zaoberá i Rada Európy. Parlamentné zhromaždenie Rady Európy prijalo 2 odporúčania, ktoré sa zaoberajú postavením homosexuálnej menšiny v členských štátoch Rady Európy a navrhujú konkrétne riešenia na jej zlepšenie.
Odporúčanie 924 (1981) o diskriminácii homosexuálov odsudzuje rôzne formy diskriminácie homosexuálov v krajinách Rady Európy.
Odporúčanie 1474 (2000) o situácii lesbických žien a homosexuálnych mužov v členských štátoch Rady Európy. Zhromaždenie odporúča  rade ministrov, aby vyzvala členské štáty:
- aby zahrnuli sexuálnu orientáciu medzi zakázané dôvody diskriminácie v národných legislatívach, 
- aby  aplikovali rovnaký vek (age of consent) pre legálny homosexuálny a heterosexuálny pohlavný styk ,
- aby podnikli kroky na boj proti homofóbnym postojom, 
- aby koordinovali vzájomné snahy smerom k simultánnej verejnej informačnej kampani, 
- aby uznali perzekúciu homosexuálov ako dôvod pre poskytnutie azylu.
V bode 11 písm. i  zhromaždenie odporúča  Rade ministrov, aby vyzvala členské štáty prijať legislatívu, ktorá umožní registrované partnerstvo. Tieto odporúčania nie sú pre členské štáty záväzné , majú však dôležitú deklaratórnu úlohu.
Sekcia Inštitút pre aproximáciu práva zastáva názor, že hoci EU nestanovuje vo svojej záväznej legislatíve povinnosť členských štátov prijať zákony o registrovanom partnerstve z vyššie citovaných dokumentov vyplýva, že orgány únie i Rady Európy považujú právnu reglementáciu vzťahov osôb rovnakého pohlavia za jeden z predpokladov ich rovnoprávneho postavenia.
Inštitút pre aproximáciu práva navrhuje doplniť Doložku zlučiteľnosti návrhu zákona s právom EU o uvedené pramene primárneho práva EU. 
Sekcia Inštitút pre aproximáciu práva konštatuje, že návrh zákona je v súlade s princípmi deklarovanými vo vyššie uvedených dokumentoch. 

Bratislava	07.01.2002	
Vypracoval:	Mgr. Dušan Martinčok
	
Tel.:	57295601

JUDr. Mária Krošlákovágenerálna riaditeľka